Brad Binder se boetie maak ook ren-geskiedenisMoto3-renjaer Darryn Binder van Suid-Afrika vier fees op die podium by die Katalaanse Grand Prix in Spanje (27 September 2020) (Foto: AP Photo/Joan Monfort) Wat Brad kan doen, kan ek ook doen. Dit is na alle waarskynlik wat Darryn Binder, jonger broer van Brad Binder, Sondag in Barcelona tydens die Moto3-ren van die Katalaanse Grand Prix gedink het. Darryn Binder (22) het sy eerste oorwinning in sy 94ste ren behaal nadat die twee groot aanspraakmakers, John McPhee en Albert Arenas, gebots het. Hy het in die laaste ronde sy staal behoorlik getoon toe hy Dennis Goggia verbygesteek het om die geruite vlag te ontvang. Wees maar verseker dat daar in die Binder-huishouding in Krugersdorp hard gejuig is. Maar in die MotoGP het sake nie so voorspoedig vir Brad (KTM) verloop nie toe die Fransman Fabio Quartararo (Yamaha) sy derde ren van die jaar gewen het om weer die voortou op die kampioenskapspunteleer te neem. Dit was Quartararo se eerste oorwinning ná sy twee seges in Jerez in Julie. Hy is gevolg deur Joan Mir en Alex Rins (albei Suzuki). Mir en Rins het albei vir Franco Morbidelli kort voor die einde verbygesteek. Andrea Dovizioso, wat ‘n punt voor Quartararo op die kampioenskapspunteleer was, het reeds in die eerste draai van die openingsronde geval en sy drome was daarmee heen. Quartararo het nou 108 punte en word gevolg deur Joan Mir (100 en Maverick Vinales (90). Binder spog met 58 punte en is tiende nadat hy vanjaar sy eerste oorwinning in sy debuutjaer, in die Tsjeggiese MotoGP, behaal het. Ja, dalk het sake die afgelope ruk nie so voorspoedig vir Brad verloop nie, maar niks kan die twee broers se seges teen die wêreld se motorfietsjaers wegneem nie. Dit wil gedoen wees!